b'\n_START_ARTICLE_\nMatt Holland\n_START_SECTION_\nSpillerkarriere\n_START_PARAGRAPH_\nHolland startet sin karriere i 1992 hos West Ham United, men klarte ikke \xc3\xa5 slippe til p\xc3\xa5 f\xc3\xb8rstelaget gjennom sine tre \xc3\xa5r i klubben. I januar 1995 dro han derfor nedover i seriesystemet til s\xc3\xb8rkyst-klubben Bournemouth, hvor han fikk over 100 seriekamper og 18 scoringer i tillegg til \xc3\xa5 inneha kapteinsbindet. Sommeren 1997 meldte han overgang til Ipswich Town p\xc3\xa5 en overgangssum verdt 800 000 pund._NEWLINE_Hos Ipswich ble han ogs\xc3\xa5 utnevnt til lagkaptein og ledet klubben mot opprykk til Premier League i 2000. Ved hans f\xc3\xb8rste sesong i den \xc3\xb8verste divisjonen ledet han klubben til en respektabel femteplass, noe som gav en plass i UEFA-cupen. Sesongen etter endte med nedrykk for Ipswich, men Holland fortsatte i klubben og spilte 258 seriekamper i l\xc3\xb8pet av sin periode._NEWLINE_Etter at Ipswich ikke klarte \xc3\xa5 rykke opp igjen i 2003 dro Holland videre tilbake til Premier League og klubben Charlton Athletic p\xc3\xa5 en overgang verdt opprinnelig 750 000 pund. Ogs\xc3\xa5 i Charlton Athletic ble han tildelt kapteinsbindet, men her allerede i sin f\xc3\xb8rste sesong for klubben. Holland spilte over 190 seriekamper frem til 2009, da han la opp som aktiv fotballspiller. I tiden etter at han la opp har Holland fungert som ekspertkommentator for b\xc3\xa5de BBC, ESPN, Sky Sports og RT\xc3\x89.\n_START_SECTION_\nInternasjonal karriere\n_START_PARAGRAPH_\nHolland fikk sin debut for Irland i 1999. Han ble tatt ut i troppen til VM i fotball 2002 av landslagstrener Mick McCarthy, hvor han spilte samtlige av Irlands kamper og scorte Irlands f\xc3\xb8rste m\xc3\xa5l i den innledende kampen mot Kamerun. Etter at Irland ikke lyktes med \xc3\xa5 kvalifisere seg til VM i fotball 2002 la han opp som landslagsspiller, og endte ved det opp med 49 landskamper og fem m\xc3\xa5l.'